A felsőház elérése a cél

Változatos ősz után negyedik helyen áll a Tatai AC férfi kézilabda csapata az NBI/B nyugati csoportjában. A bajnokság átszervezése miatt izgalmas tavasz várható, az alapszakasz végén a Tatai AC mindenképpen a felsőházi rájátszásba jutó csapatok között szeretne lenni – mondta értékelőjében Sibalin Jakab vezetőedző.

TAC: - Az idei év vízválasztó lesz, hiszen a bajnokság legvégén egycsoportossá olvad össze a másodosztály mezőnye. Ahhoz, hogy biztosan megtartsuk a tagságunkat, az alapszakasz végén a legjobb ötben kell végezni. A meccsek kétharmadán vagyunk túl, a csapat a negyedik helyen áll, hogyan értékeled a fiúk teljesítményét az év elején megfogalmazott célok figyelembe vételével?

Sibalin Jakab vezetőedző: - Véleményem szerint a bajnokság kezdete előtt minden csapat célja az volt, hogy szeretne mindenképpen az első ötbe kerülni. Az első három helyezett meglátásom szerint ezt a célt már nagy valószínűséggel elérte, míg mögöttük nagyon szoros a mezőny, hiszen a negyedik és a nyolcadik helyezettet csupán három pont választja el egymástól. A mi célunk mindenképpen az, hogy ezt a mostani negyedik helyünket próbáljuk megtartani.

- Az eddig lejátszott 12 találkozón hat győzelem, egy döntetlen és öt vereség a mérleg. Mely mérkőzéseken maradtunk el a várakozásoktól és mely találkozókon ment az átlagnál jobban a kézilabda?

- Azt tapasztalhattuk, hogy nincs könnyű mérkőzés, minden alkalommal vért kell izzadni a sikerért, sokszor tényleg nüanszokon múlik, hogy győztesen vagy vesztesen hagyja el a csapat a pályát. Úgy gondolom, hogy idegenben a Balatonfüred ellen jól teljesítettünk, míg hazai pályán talán a Százhalombatta és a Szigetszentmiklós ellen ment legjobban a játék. A legsúlyosabb vereségünket azonban éppen Szigetszentmiklóson szenvedtük el. Hazai pályán a PLER elleni vereségünk a legfájóbb, hiszen itt végig benne volt a pontszerzés lehetősége, míg a Győr esetében szinte semmit sem sikerült megvalósítanunk a korábban gyakoroltakból.

- 12 mérkőzésen 315 gólt lőttünk, ezzel a tíz csapat közül a nyolcadik legeredményesebb támadósor a miénk. Meglátásod szerint hogyan teljesített ez a csapatrész?

- Lövőerőben elmaradunk a riválisok többségétől, nekünk minden gólért keményen meg kell küzdenünk. Természetesen szeretnénk előrébb lépni itt is. Elsősorban a direktben történő gyors indítások, illetve a rendezetlen védelem elleni befejezéseknél vannak még tartalékaink.

- A védelem összesen 306 gólt kapott, ezzel viszont ott vagyunk a legjobbak között. Mi volt a kulcs ennek a csapatrésznek a jobb teljesítményében?

- Úgy vélem, ennek a csapatrésznek a teljesítménye fogja meghatározni a további eredményességünket is nagy részben. Talán abban fejlődtünk a korábbiakhoz képest, hogy többfajta védekezési rendszert tudtunk sikeresen alkalmazni, akár egy-egy mérkőzésen belül is. Amikor ez működött, akkor a kapusaink is jól teljesítettek.

- Mi dönthet az alapszakasz végén, a Tatai AC-nak mennyi esélye van közvetlenül bejutni az NBI/B 2022/23-as mezőnyébe?

- A célunk természetesen az első ötbe kerülés, ennek elérése a saját kezünkben van. Ehhez mindenképpen szükséges az ún. kötelező mérkőzések megnyerése (ez sokszor a legnehezebb), illetve minimum egy győzelem a jelenleg első három helyezett csapat valamelyike ellen. Nem könnyű feladat, de sok munkával, kitartással, hittel elérhető cél.